Luther Youngdahl

Luther Wallace Youngdahl (1896–1978) var en amerikansk politiker og føderal dommer fra Minneapolis. Han var Minnesotas guvernør fra 1947 til 1951, som representant for Det republikanske parti.

Liv og virke 
Han tjenestegjorde i United States Army under den første verdenskrig og utdannet seg etter krigen til jurist. Han arbeidet for både kommuneadvokaten og i privat praksis før han ble dommer ved by- og distriktsdomstolene i Minneapolis. Han var dommer i delstatens høyesterett fra 1942 til 1946.

Youngdahl ble valgt til delstatsguvernør i Minnesota ved valgene i 1946, 1948 og 1950. Han ble kjent som «guvernøren mot synd», som slo ned på ulovlig gambling og skjenking og fjernet «énarmede banditter», spilleautomater. Han tok også viktige steg for å bygge ut det psykiske helsevernet i delstaten.

Han trakk seg som guvernør i 1951, da han ble oppnevnt til dommer ved U.S. District Court for the District of Columbia av president Harry S. Truman. Youngdahl kom til å spille en rolle i forsvaret av sivile rettigheter under mccarthyismen, og det vakte oppsikt over hele USA da han avviste aktoratets spionanklager mot Owen Lattimore.

Familie 
Han kom fra svensk-amerikansk familie. Foreldrene var John Ljungdahl og Elisabeth Mathiasdotter, som drev en dagligvarebutikk i Minneapolis. Han giftet seg i 1923 med svenskættede Irene Engdahl.

Youngdahl-familien interesserte seg for både kirke og politikk. Broren Reuben var pastor i USAs største evangelisk-lutherske menighet, Mount Olivet i Minneapolis. Brødrene Carl og Benjamin hadde ledende stillinger i universitetssektoren. En annen bror, Oscar Youngdahl, var advokat og kongressmann (1939–1943).

Æresbevisninger 
Luther Youngdahl ble, under et sverigebesøk som delstatsguvernør i 1948, tildelt storkorset av den svenske Nordstjerneordenen. Han ble også hedret med flere æresdoktorgrader.

Referanser

Litteratur 

Guvernører i Minnesota
Dommere fra USA
Nordstjerneordenen
Personer fra USA av svensk opphav
Personer fra Minneapolis